
A tiloron jótékony hatásai magas zsírtartalmú diéta esetén

Bevezetés: Az elhízás és a 2-es típusú cukorbetegség világszerte súlyos
népegészségügyi probléma, utóbbiban megfigyelhető a vázizomsejtek
csökkent glükózfelvétele. A tiloron-dihidroklorid in vitro kísérleteinkben
megnövelte a csont morfogenezis fehérjék (BMP-k) szintjét, melyek az
irodalom alapján serkentik a GLUT4 glükóztranszporterek transzkripcióját és
aktiválják a sejtmembránba történő transzlokációjukat szabályzó jelutakat.
Kísérleteink célja az volt, hogy vizsgáljuk a tiloron hatását a magas
zsírtartalmú étrend (HFD) negatív hatásaira in vivo.

Módszerek: A 6 hetes kísérlethez hím C57BL/5 (12-14 hetes) egereket
használtunk. A kontrollcsoport normál, míg a második és harmadik csoport
HFD tápot kapott. A harmadik csoport tagjai a kísérlet 3. hetétől tiloron
injekciót kaptak 3 naponta intraperitoniálisan, 25 mg/ttkg dózisban. Hetente
vércukor és testtömeg mérést, majd a 6. héten glükóztolerancia-tesztet
végeztünk. A 6. hét elteltével termináltuk az egereket, mértük a hátsó láb
izmainak és hasi zsírjuk tömegét. A BMP-gének átíródását qPCR-rel
detektáltuk, emellett a májmintákon szövettani vizsgálatokat végeztünk.
Eredmények: A HFD megemelte az egerek testtömegét, vércukorszintjét és
csökkentette a glükóztoleranciájukat, emellett hasi zsírszövet tömege is
növekedett. A tiloron javította a magas zsírtartalmú étrend ezen negatív
hatásait. A HFD hatására bekövetkezett izomtömeg csökkenést a tiloron
nem tudta enyhíteni. A releváns BMP-k transzkripciója növekedett a
tiloronnal kezelt állatokban a HFD-s egerekhez képest. A máj hisztológiai
analízise alapján a HFD-n tartott egerekben diffúz, túlnyomórészt
mikrovezikuláris szteatózis alakult ki, és a lipidvezikulák száma és mérete
csökkent a tiloronnal kezelt csoport hepatocitáiban.

Megbeszélés: Összességében kiderült, hogy a tiloron segít a HFD által
okozott eltérések enyhítésében egérmodellben. További vizsgálatok
elősegíthetik a tiloron alkalmazását az elhízás okozta káros hatások
kivédésére.

